Polisie kry 1 816 Mandrax-tablette in motor in Beaufort-Wes | Netwerk24
30 Julie 2021 16:08
Nadat speurders van die provinsiale narkotika-eenheid en die polisie in Beaufort-Wes 'n wenk ontvang het oor die motor wat van Kaapstad op pad was na die dorp, het hulle omstreeks 19:30 'n Toyota Avanza in Gabastraat van die pad laat aftrek.
Die Mandrax-tablette wat vandeesweek in 'n motor in Beaufort-Wes gevind is.
Toe hulle die voertuig deursoek, het hulle op 1 816 Mandrax-tablette afgekom.
Drie mans van tussen 26 en 31 jaar oud is in hegtenis geneem op aanklag van die besit van dwelms.
In 'n afsonderlike voorval is nog 'n man Dinsdag op die dorp in hegtenis geneem tydens 'n klopjag by sy huis in Zola Skweyiya-rylaan. Die klopjag is gedoen nadat die polisie inligting gekry het oor beweerde verdagte optrede by die huis.
Die polisie het die huis deursoek en afgekom op 106 dagga-stoppe (dagga wat reeds verpak is vir verkope). 'n Man van 34 jaar oud is in hegtenis geneem en het Woensdag in die landdroshof op Beaufort-Wes verskyn op aanklag van handel in dagga.
Lt.genl. Thembisile Patekile, die Wes-Kaapse polisiekommissaris, het in 'n verklaring gewaarsku die polisie gaan deurlopend optree om dwelms uit gemeenskappe te verwyder.